Тема: “Рус телендә сөйләшүче балаларга ФДББС шартларында татар теле һәм әдәби уку дәресләрендә уен технологиясе элементларын куллану”

1.Хөснетдинова М.М., Совет районы “

174 нче уртагомуми белем бирү мәктәбенең”

туган тел һәм әдәбияты укытучысы

2.Закирова Р.И., Совет районы “ 174

нче урта гомуми белем бирү мәктәбенең” туган тел һәм әдәбияты укытучысы

Казан, 2020 ел

**ТУГАН ТЕЛ ҺӘМ ӘДӘБИЯТЫ ДӘРЕСЛӘРЕНДӘ УЕН ТЕХНОЛОГИЯСЕ**

**Яңа педагогик технологияләрнең берсе буларак уен технологиясе**

Бүгенге көндә белем-тәрбия бирү процессын тормыш белән бәйләп алып бару зарурилыгы тагын да артты. Дәресләрдә әле моңа кадәр билгеле булмаган чаралар кулланыла, элеккеге метод-алымнар яңара, камилләшә. Укытучы алдында яңа педагогик технологияләрнең иң нәтиҗәлеләрен сайлап алып аны үзләштерү зарурлыгы туды.

Соңгы елларда күп кенә яңа технологияләр тәкъдим ителде һәм гамәлгә кертелде. Аларның күбесе дәресләрдә уңышлы кулланыла. Укытучы һәм укучылар эшчәнлеген оештыру мәсьәләләрен алдан уйлап, башкарырга тиешле эшләрне системага салып кую укыту-тәрбия процессында уңышка ирешергә ярдәм итә.

Без 4 нче ел Сәлам УМК сы белән эшлибез.“Сәлам !” УМК сының төп бурычы – дәрестә укучыларны сөйләшергә өйрәтү.Моңа алар уеннар уйнап,аудиодиалоглар һәм монологлар тыңлап, тормышчан ситуацияләрдә үз – үзләрен дөрес тотарга өйрәнеп ирешәләр.Укучылар,уйный – уйный , яңа сүзләр, җөмләләр өйрәнәләр,грамматик кагыйдәләр ятламыйлар. Туган тел дәресләрендә укытучы да, укучы да мөмкин кадәр күбрәк татарча сөйләшергә тиеш.(видео)

Кеше тормышында уен хезмәт, эш кебек үк әһәмиятле урын тота. Шуңа күрә дә кешене балачактан тәрбияләү, аның киләчәктәге эшчәнлегенә юл салу уен процессында башлана. Бала уенда нинди булса, үскәч, эшендә дә шундый ук була. Аерым кешенең яшәү тарихын, ягъни аның эшчәнлеген һәм нинди шәхес булып җитүен балачактагы уенның алга таба үсеше, аның акрынлап эшчәнлеккә күчүе итеп карарга мөмкин. Элекке заманнардан ук кешеләр уенны өлкәннәрнең тәҗрибәсен буыннан-буынга тапшыруда нәтиҗәле чара буларак файдаланганнар. Уен балаларның фикерләвен, сөйләмен һәм хәтерен үстерә. Уеннар куллану балаларга тел материалын гамәли эшчәнлектә үзләштерергә булыша. Уеннарны һәм аларның куллану закончалыкларын тикшереп, анализлап, без рус телле укучыларга чит тел буларак татар телен өйрәтү процессында аларның алыштыргысыз роль уйнауларына инандык.

**Мотивлаштыру чарасы буларак уен технологиясе**

Рус теллебалаларны татар телебеләнкызыксындырузуркөчсорый. Телгә балаларның кызыксынуын ничек булдырырга соң? Аларның телне өйрәнүгә теләген сүндермәү, стимул булдыру өчен, дәрестә уен технологиясе куллану бигрәк тә нәтиҗәле. Дәресләрдә уен технологиясе уенга корылгантөрле ситуацияләр аша тормышка ашырыла һәм уку эшчәнлегендә кызыксындыру, эшкә дәртләндерү чарасы буларак файдаланыла.

Уен һәм белем бирү бер-берсенә шулкадәр тыгыз үрелгән, кайбер очракларда аларның чикләрен билгеләү дә кыен, чөнки уенның кайчан шаярудан туктап, чын хезмәткә әйләнүен белеп булмый. Уен чын-чынлап укучыга хезмәтне алыштыра. Укучыларга хас хәрәкәтчәнлек, яңалыкка омтылыш уңай нәтиҗәсен бирә, балада беренчедән, үз-үзләренә, икенчедән, үзләре янәшәсендәге кешеләргә ышанычлары арта.

Уеннарны эшчәнлек төре буенча берничә зур төркемгә бүлеп карарга кирәк: хәрәкәтле уеннар, интеллектуаль уеннар, психологик уеннар, иҗтимагый уеннар. Уенны дәреснең төрле этапларында кулланырга мөмкин, яисә дәресне тулаем уен формасында үткәрергә була. Мондый дәресләр традицион булмаган дәрес формалары дип атала (дәрес-диспут, дәрес-викторина, дәрес-КВН)

**РУС ТЕЛЛЕ УКУЧЫЛАРГА ТАТАР ТЕЛЕН ӨЙРӘТҮДӘКУЛЛАНЫЛГАН УЕННАР**

**Фонетик уеннар**

Татар теленең фонетик системасын үзләштерү өчен фонетик һәм лексик зарядка битләрен кулланырга мөмкин.

Укытуның башлангыч этабында кулланылучы фонетик уеннар арасыннан уен-табышмак, уен-имитация, уен-ярыш, предметлар беләнуеннар, игътибарлыкка уеннарны аерырга мөмкин. Дөрес әйтүгә өйрәткәндә чираттагы уеннар файдалы .

**Исем уйлау** [ А ] авазына башланган кеше исемнәрен кем күбрәк әйтер? Арада татарча исемнәр булу мөһим.

**Сузык аваз хәрефләрен куеп сүзләр яса**

т.з т.ш к.л ч.к

т.з т.ш к.л ч.к

т.з т.ш к.л ч.к

.... .... .... ..... һ.б.

**“Сүзләр төзе”**

Укытучы бирелгән хәрефләрдән ашамлык белдергән сүзләр төзергә тиеш.

**А О И Т Ш Ө З С К Б Ә**

(сөт, ит, аш, тоз, ботка)

Кем тизрәк сүзләрне таба, шул җиңүче, аны алкышлыйлар.

**Лексик уеннар**

Лексикага өйрәткәндә карточкадагы уеннар, табышмаклар, кроссвордлар, чайвордлар, «Сүзне тап», «Мәкальне тап» кебегрәк уеннаркулланукулайрак.

«Кар өеме» кебек уеннар бик тә нәтиҗәле булалар. Укучылар түгәрәк өстәл принцибы буенча утыралар, ә өстәл уртасында өйрәнелүче сүзләр һәм әйтелмәләр язылган карточкалар куелган. Бер укучы карточка ала, аны бөтенесенә күрсәтә һәм әлеге сүзне яки әйтелмәне җөмләдә куллана. Чираттагы укучы икенче карточканы ала һәм алдагысы белән логик яктан бәйләнгән тагын бер җөмлә уйлап әйтә. Укучыларга уен бер төрле булып тоелмасын өчен карточкалар күгәрчен, чәчәк һәм башка формаларда төзеләләр. Мәсәлән, укучылар коллектив хикәя төзиләр. Һәр фраза билгеле бер сандагы сүзләрдән тора: беренчесе бердән, икенчесе икедән һ.б. Соңгы фразаны төзеп чыгучы җиңеп чыга. Алып баручы (яхшы өлгерүче укучы) бөтен җөмләләрне тактага язып бара. *1... . 2... һ.б.*

**«Фоторобот яса»**

Һәрбер укучыда кәгазь бите һәм төсле карандашлар. Класс өч командага бүленә (һәрберсе – милиция бүлеге). Өч алып баручы билгеләнә (яхшы өлгерешле укучылар). Алар милиция бүлегенә югалган дусларын табу үтенече белән мөрәҗәгатьитәләр. Алып баручылар тышкы кыяфәтен сурәтлиләр, ә балалар туры килүче рәсемнәр ясыйлар. Әгәр рәсем сөйләмгә туры килсә, югалучы табылган дип санала. Мәсәлән, *«Бу минем сеңлем. Аның исеме Гүзәл. Гүзәл укучы. Аның чәче озын, күзләре зәңгәр. Ул кызыл күлмәктән иде».*

Лексика белән эшләгәндә әлеге типка туры килүче икенче уен да бар. монда бөтен группа бер генә җөмләдән торган фотография, рәсем, күренешне сурәтләүдә яки хикәя төзүдә катнаша. Актив сүзлекне куллану уенның иң кирәкле биреме булып тора.

**“Төсләр”.** Укытучы төсләрне саннар белән тамгалый. Аларны укучыларга әйтә. Мәсәлән:

|  |  |  |  |  |
| --- | --- | --- | --- | --- |
| 1  кызыл | 2  кызгылтсары | 3  зәңгәр | 4  кара | 5  сары |
| 6  соры | 7  ак | 8  шәмәхә | 9  көрән | 10  яшел |

Укытучы бер төс әйтә, укучылар шул төснең санын дәфтәрләренә язарга тиеш. Нәтиҗәдә саннар рәте барлыкка килә.Мәсәлән: 7 3 5 2 9 6 4 1 8 10 дигән саннар рәте языла. Җавапларны тикшергәндә, укытучы саннарны татарча атый, укучылар тикшерәләр.

Бер хата да ясамаган укучылар кулларын күтәрәләр. Сыйныфташлары аларны ишарәләр белән бәялиләр. Укытучы укучыларның эшен бәяләп бара. (Ал, күк төсләре юк, чөнки саннар унга кадәр генә.)

***«Аукцион»***

Укытучы уенны: *«Бүген без сезнең белән авыл хуҗалыгы күргәзмәсенә барабыз. Анда иң яхшы каз, тавык, күркә төрләрен күргәзмәгә куйганнар. Бүген без нәрсә теләсәк, шуны сатып ала алабыз; кошның бәясе – җөмлә. Кем күбрәк әйтсә, шул сатып ала. Беренче булып каз сатыла»,* – дип башлый. Укучылар:*«Бу – каз. Каз ак, шаян. Каз ит бирә, мамык бирә. Каз солы ярата, үлән ашый. Казның бәбкәләре була»*.

Ахыргы җөмләне әйткән кешегә каз бирелә. Бу уенда теләсә-кайсы укучы җиңүче була ала.

Тизлеккә булган лексик уеннар да әһәмиятле (укучылар бирелгән сүзләргә тиңдәш яки капма-каршы мәгънәле сүзләрне; әлеге сүзтезмәләрдә кулланырга мөмкин булган сүзләрне мөмкин кадәр тизрәк әйтергә тиеш булганда). Мәсәлән:

**Хайваннар һәм кошлар кайда яши?**

Бу уен кыргый һәм йорт хайваннарының, кошларның исемнәрен истә калдыру өчен уйнала. Балалар алдына рәсемнәр эленә. Укытучы сөйләшү үрнәкләре буенча сораулар бирә.Укучылар хайван яки кошларның кайда яшәве турында хәбәр итәләр. Мәсәлән: Куян кайда яши? – Куян урманда яши. Үрдәк кайда яши? – Үрдәк авылда яши.

**Фразалы уеннар**

Сөйләшергә өйрәтүдә фразалы уеннар зур мәгънәгә ия, чөнки аларның җавабы гади генә булмый, ә элек өйрәнелгән лексик берәмлекләрне дөрес куллануны, татарча җөмләләрнең төзелешен белүне (хикәя, сорау, инкарь) сорый.

***«Сорау-җавап»***

Һәр укучы нинди дә булса малай исемен (Петя) яза, язылган күренмәслек итеп бөкли һәм чираттагы уенчыга бирә. Икенчесе кыз исемен (Сара) яза һәм өченче уенчыга бирә. Өченче уенчы Петяның Сарага нәрсә әйтүен яза һәм битне дүртенчегә бирә. Әлеге уенчы кызның җавабын яза һәм битне тагын җибәрә. Бишенче кеше малайның кызны калдырып, кайда китүен яза. Алтынчы уенчы аның нигә китәргә тиешлеген яза (нинди максат белән) һәм тагын җибәрә. Җиденче кызның җавабын яза һәм шулай дәвам итә.

Уен ахырында битләр ачыла һәм аларның эчтәлеге кычкырып укыла.

Шулай ук «ватык телефон» яки «попугай» тибындагы уеннарны кулланырга була. Монда сүзләр чылбыры төзелә, һәм һәрбер чираттагы сүз алдагы сүзнең ахыргы иҗегеннән башлана.

**Грамматик уеннар**

Төрле грамматик күренешләрне кабатлатучы, камилләштерүче уеннар алда

әйтелгән уеннар белән тыгыз бәйләнештә, чөнки алар сөйләм ситуацияләрен алмаштырмыйлар, ә өстәмәлелек бирәләр. Грамматик уеннар дәресләрдә дә, дәрестән тыш эшләргә бәйләп тә үткәрелә.

***«Нәрсә кайда?»***

Укытучы сыйныф бүлмәсендәге, өстәлдәге, сумкадагы әйберләр турында сорый. Укучылар аларның урыны турында, өйрәнелгән җөмлә үрнәкләреннән файдаланып хәбәр итә. Мәсәлән, *Бу нәрсә? – Бу карандаш. Карандаш кайда? – Карандаш өстәлдә.*

**Тыңлап аңлауга өйрәтү уеннары**

Укучыларны татар сөйләменә өйрәтүнең коммуникатив юнәлеше, сөйләшеп аралашу формасына өйрәтү буларак, аудированиега – яңгыраучы сөйләмне тыңлый һәм аңлый белергә өйрәтүне күз алдында тотарга тиеш. Әмма, кагыйдә буларак, гамәлдә сөйләм эшчәнлегенең әлеге төренең мөмкинлекләре бәяләнеп бетелмәгән. Күпчелек укытучылар, татар сөйләме үзеннән-үзе аңлашылыр, дип уйлыйлар, ахрысы.

***«Яраткан әкият геройларыңны таны»***

Укытучы (яки яхшы өлгерүче укучы) яраткан әкият геройларын сурәтли яисә алар турында укый. Укучылар тыңлыйлар. Алар кайсы әкият геройлары турында сүз барганын белергә тиешләр. Мәсәлән,

*а) Аның чәче коңгырт, кыска. Борыны озын, кашлары кара. Колаклары зур, чиста. Ул матур, шаян малай. Аның исеме ничек? (Буратино).*

*б) Бу – кыз. Аның чәче зәңгәр, озын. Кашлары кара. Күзләре зәңгәр, зур. Борыны кечкенә. Ул матур кыз. Аның исеме ничек? (Мальвина)*

***«Иҗади диктант»***

Укытучы аерым җөмләләр (сүзләр, фразалар, хикәяләр) әйтә, ә укучылар нәрсә ишетсәләр, шуны ясыйлар. Аннан соң рәсемнәр астына язулар язып куялар (сүзләр, фразалар, җөмләләр, хикәяләр).

Тактада эчтәлеге буенча бер үк, бары тик берничә деталь белән генә аерыла торган рәсемнәр эленә. Ләкин аларның бары тик берсе генә уенда канашучылар тыңлаучы магнит язмасындагы хикәяне тасвирлый. Тыңланылган хикәягә туры килүче рәсемне күрсәткән уенчы җиңүче була.

**Сөйләмгә өйрәтү уеннары**

**“Сөйлә”**

Бу бирем теләүчеләр өчен генә. Укучылар үзләре ясаган өч рәсемнән берсен сайлый һәм сөйли. Мәсәлән:

Бу балык. Балык тәмле. Песи балык ашый. Ул балык ярата. Мин балык түгел, мин аш яратам. Мин аш ашыйм. Ул да тәмле.

Болар алмалар. Алар кызыл, баллы. Яшел алма баллы түгел. Ул ачы. Мин кызыл алма яратам.

Бу йомырка. Минем әтием йомырка ярата. Ул иртән шикәр белән чәй эчә һәм йомырка ашый. Мин дә йомырка ашыйм.

Бу шикәр. Ул ак һәм көрән була. Мин шикәр һәм лимон белән чәй эчәм. Шикәр тәмле, баллы.

Буаш. Минем әтием аш ярата. Ул аш ашый. Мин дә аш ашыйм. Һ.б.

***«Кем дәвам итә?»***

Бер кешедән кала, уенның бөтен катнашучысы, алдан тыңланылган

текст ярдәмендә, алдан укылган тексттан алынган сүзләр, фразалар белән карточкалар алалар. Уенда катнашучыларның барысы да сөйләм логикасын тыңлыйлар, чөнки аларның һәрберсе сөйләмдә үзенең урынын билгеләргә тиеш. Контролер (яхшы өлгерүче укучы) сөйләмнең барышы һәм логикасы артыннан тикшерә һәм уен ахырында нәтиҗә чыгара.

***«Нәрсә? Кайда? Кайчан?»***

Һәрбер укучы (уртача өлгерүчеләр группасыннан) берәр төрле хәлгә туры килүче фактны атый. Бирем: бу хәлне, чараны белергә (авырдан өлгерүчеләргә), һәм аның белән бәйле булган башка фактларны атарга (яхшы өлгерүчеләргә).

**“Таныш”**

Укытучы укучыларга үз уенчыклары роленә керергә куша. Укучылар, парлашып, такта янына чыгалар һәм уенчыклары белән танышалар. Алар уенчык булып сөйләшәләр.

*1 нче укучы:* Исәнме! Син Катямы? *2 нче укучы:* Хәерле көн! Юк, мин Катя түгел.

Син кем? Мин Барби. Ә син Мыраумы?

Мин Мырау түгел. Мин Барсик. Хәлләр ничек? Шәп. Хәлләр ничек?

Бик яхшы. Сау бул! Сау бул!

Һәр укучы такта янына чыгарга тиеш. Парларга бәяләрне укучылар үзләре куя. Укытучы укучыладан ишарәләр ярдәмендә сыйныфташларының җавапларын бәяләүне сорый. Укучылар “яхшы”, “бик яхшы”, “шәп”, “начар” ишарәләрен күрсәтә алалар.

Укытучы нәтиҗәләрне таблицага тутыра.

**Катнаш уеннар**

Катнаш уеннар өчен фонетик һәм лексик зарядка битләрен кулланырга була. Аларны сүзлек диктантлары һәм мөстәкыйль эшләр өчен кулланырга, такта янында ярышлар үткәрергә була. Мәсәлән, такта янына 3 яки 4 укучы чыга һәм аларга бер бит бирелә. Алар бер минут эчендә сурәтләнгән рәсемнәр астына сүзләр язарга тиешләр. Хаталар (әгәр дә булса) бөтен класс белән төзәтелә.

**«Төймә җыябыз»**

Бу уен өчен укучыларның төсле карандашлары булырга тиеш.

Укытучы: *«Бүген без дәрестә төймә җыячакбыз, дөресрәге, төймә рәсеме ясаячакбыз. Төймәнең сере шунда ки, һәр төймә бер сүзгә туры килә. Төймәләр күбәю белән безнең җөмлә дә зураерга тиеш. Димәк, беренче җөмлә бер сүздән, ягъни бер төймәдән тора («Аю»). Икенчесе – ике сүздән, ягъни ике төймәдән («Зур аю») тора. Һәр юл башында төймәләр ясап буйыйсыз, ә янына җөмләләр язасыз».* Һәм шулай дәвам итә.

Нәтиҗәдә балалар 12-15 төймәдән торган мәрҗән җыя ала. Мәсәлән, *«Бу бик зур, акыллы, матур аю урманда яши, җиләкләр, үләннәр ашый һәм бал ярата».* Укучылар беренче төймә, ягъни беренче сүзне сайлагач, бу уен буенча мөстәкыйль язма эш үткәрергә була .

**Рольле уеннар**

Рус мәктәбендә татар теленә өйрәтүдә **рольле уеннар** актив кулланыла торган ысул булып торалар.

Рольле уеннар төрле типтагы дәресләрдә дә уңышлы кулланылалар.

***Дәрес-шоу.*** Дәресне уздыру өчен, сыйныф берничә төркемгә бүленә. Һәрбер группа үзенең лидерын сайлый. Ул укытучы биргән тема буенча әңгәмә оештыра һәм аны сыйныфка тәкъдим итә белергә тиеш. Теманың эчтәлеге берничә укучының аралашуы, спектакль яки әкият формасында ачылырга мөмкин. Әңгәмәгә башка группа укучылары да кушыла ала. Шул тәртиптә группалар да үз темалары буенча чыгыш ясыйлар.

***“*Тәрҗемәче” уены**

Укучыларга тема бирелә. Беренче укучы бу теманы рус телендә үстерә, икенче укучы тәрҗемә итә.

**“Журналист” уены.**

Беренче укучы – журналист, башка (берничә укучы булырга мөмкин) укучы – таныклы шәхестән интервью ала.

**“Кем син”**

Беренче укучыга алдан роль бирелә(мәсәлән, син таныклы, рәссам, шагыйрь Бакый Урманче), башкалар шәхеснең кем икәнен белер өчен аңа төрле сораулар бирәләр.

**Уку дәресендә уеннар.**

***“Кем иң өлгер һәм зирәк”***

Укучыларга сораулар бирелә, җавапны уйларга вакыт бирелми. Кем иң өлгер һәм тиз була, шул җавап бирә.Ахырдан иң күп дөрес җавап бирүче җиңә.

1. Халык аваз иҗатының төп төрләрен атагыз.
2. Әкиятләр эчтәлекләренә карап ничә төргә бүленә?
3. Габдулла Тукай кайсы авылда туган?
4. Габдулла Тукай ничәнче еллда туган?
5. “Сертотмас” әкиятен кем язган?
6. Хуҗасын эзләргә чыгып киткән үрдәк урманда өченчеләрдән булып кемне очрата?
7. Мәкальне дәвам итегез: кем эшләми,.......................
8. “Бакчачы” шигырен кем язган?

**«Хикәя төзү». Сөйләм үстерү уены.**

Алып баручы үзе яки бер укучы хикәяне сөйли башлый. Ул алдан әйтелгән берәр тема буенча яки ирекле булырга мөмкин. Мәсәлән, Петя сөйлибашлый: - Мин шундый кызык кино карап утыра идем. Өйдә берәү дә юк. Кинәт ишек шакыдылар. Мин барып ачтым һәм күрәм … . Шуннан икенче укучы сөйләп китә. Аннан башкалар. Соңыннан алып баручы үзе төгәлли.

Шулай итеп, без туган тел һәм әдәбияты дәресләрендә кулланыла торган кайбер уеннарны карадык. Алар барысы да рус балаларын аралашырга өйрәнү юлында актив кулланылырга тиешле уеннар. Бу уеннар сөйләмне камилләштерүгә генә юнәлдерелмәгән, ә бәлки тирәнрәк мәгънәгә дә ия. Нәкъ менә уенда баланың иҗади мөмкинлекләре ачыла һәм яхшыртыла. Уен әйләнә-тирә дөньяны танып белергә өйрәтә һәм аңа үзенең мөнәсәбәтен күрсәтә. Уен – балаларның алар яши торган һәм үзгәртергә тиеш булган дөньяны танып-белү юлы. Укыту уенында, укучыларның әзерлекләрен һәм мөмкинлекләрен исәпкә алып, дифференциаль якын килүне дә кулланырга тиеш була. Шуңа күрә бу уеннар рус мәктәбендә татар теле дәресләрендә мәҗбүри компонент булырга тиеш. Һәрбер уен темадан чыгып сайлана. Шул очракта гына ул телне өйрәнү процессында уңай нәтиҗәләр бирер дип ышанып әйтергә мөмкин.

Дәрестә уен элементларын куллану укытучыдан зур методик әзерлек һәм тәҗрибә сорый. Уенның кызыксындырырлык, мавыктыргыч итеп оештырылуы да мөһим. Шуның белән беррәттән, уенның белем һәм тәрбия чарасы икәнлеге дә игътибар үзәгендә торырга тиеш. Өйрәнелгән темадан соң үткәрелгән уеннар аеручы нәтиҗәле була. Рус мәктәпләрендә укучы балаларны татарча сөйләшергә өйрәткәндә укытучы файдаланган уен укучыларның сүз байлыгын арттыра, «дөрес әйттемме» дигән табигый курку- тартынуны да җиңәргә ярдәм итә. Без “Сәлам” УМК сы белән эшләү дәверендә балалар белән һәр үтелгән тема буенча сценка әзерлибез.Балалар рольгә кереп,рәхәтләнеп уйныйлар. Эшебезнең нәтиҗәсе буларак, барлык җырларны туплап, “Сәлам иленә сәяхәт “дип исемләнгән сценарий төзедек. Без аны республика укытучыларына, әти –әниләргә тәкъдим иттек һәм уңай бәя алдык. Димәк,без дөрес юлда.